EGCO คาดกำไรปีนี้ไม่ต่ำกว่า 8 พันลบ. ตั้งเป้าเพิ่มสัดส่วนรายได้ตปท.เป็น 50% ในปี 61-62
EGCO คาดกำไรปีนี้ไม่ต่ำกว่า 8 พันลบ. หลังรับรู้รายได้จากโรงไฟฟ้าขนอมหน่วยที่ 4 พร้อมตั้งเป้าเพิ่มสัดส่วนรายได้ตปท.เป็น 50% ในปี 61-62
2 ก.ย. 2559

บริษัทผลิตไฟฟ้า จำกัด (มหาชน) หรือ EGCO ระบุว่า บริษัทคาดว่ากำไรปีนี้จะทำได้ไม่ต่ำกว่า 8 พันล้านบาท จาก 7.9 พันล้านบาทในปีก่อน โดยรับรู้รายได้จากโรงไฟฟ้าขนอมหน่วยที่ 4 เป็นส่วนสนับสนุน พร้อมตั้งเป้าขยับเพิ่มสัดส่วนกำไรจากต่างประเทศให้เป็น 50% ในช่วงปี 61-62 จาก 42% จากปัจจุบัน และจะมีกำลังผลิตไฟฟ้าพลังงานทดแทนเพิ่มเป็นสัดส่วน 30% ภายใน 10 ปี จาก 16% จากปัจจุบัน
ทั้งนี้บริษัทยังให้ความสำคัญกับธุรกิจไฟฟ้า เนื่องจากเล็งเห็นโอกาสการเติบโตได้อีกมาก แต่จะมุ่งเน้นขยายธุรกิจในต่างประเทศที่มีฐานอยู่แล้ว และสามารถขยายตลาดได้อีก ได้แก่ ฟิลิปปินส์ ซึ่งเป็นตลาดหลัก รวมทั้ง สปป.ลาว และอินโดนีเซีย ซึ่งปัจจุบัน EGCO มีโรงไฟฟ้าที่เดินเครื่องเชิงพาณิชย์แล้วในฟิลิปปินส์ 2 โรง และโครงการที่อยู่ระหว่างก่อสร้าง 3 โครงการ คิดเป็นปริมาณพลังไฟฟ้าตามสัญญาซื้อขายและตามสัดส่วนถือหุ้นรวมกว่า 1.1 พันเมกะวัตต์
สำหรับประเทศที่เริ่มเข้าไปลงทุน ได้แก่ ออสเตรเลีย และกลุ่มประเทศอาเซียน เช่น เวียดนาม และ เมียนมาร์ จะพิจารณาโอกาสการลงทุนโดยร่วมมือกับพันธมิตรทางธุรกิจ ซึ่งนอกจาก 7 โครงการที่อยู่ระหว่างก่อสร้างทั้งในและต่างประเทศ ซึ่งจะทยอยเดินเครื่องเชิงพาณิชย์และจ่ายไฟฟ้าเข้าระบบตั้งแต่ปี 59-62 แล้ว ยังมีโครงการที่อยู่ระหว่างการศึกษาความเป็นไปได้ในต่างประเทศอีก 5 โครงการ ได้แก่ สปป.ลาว 2 โครงการ อินโดนีเซีย 1 โครงการ เวียดนาม 1 โครงการ และ เมียนมา 1 โครงการ
นอกจากนี้ บริษัทคาดว่าจะเซ็นสัญญา PPA โครงการน้ำเทิน 1 ในลาว มูลค่าลงทุน 1.4 พันล้านเหรียญ ได้ราวต้นปี 60